**ELŐTERJESZTÉS**

Bonyhád Város Képviselő - testületének 217. március hó 30. nap

rendes/rendkívüli testületi ülésére

|  |  |
| --- | --- |
| Tárgy: | Pályázat kiírása a Solymár Imre Városi Könyvtár igazgatói állására |
| Előterjesztő: | Filóné Ferencz Ibolya polgármester |
| Előterjesztést készítette: | Nagy Vilmosné ügyintéző |
| Előterjesztés száma: | 49 . sz. |
| Előzetesen tárgyalja: | Humán Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

Tisztelt Képviselő-testület!

A Solymár Imre Városi Könyvtár jelenlegi vezetőjét, Kult Imrénét Bonyhád Város Önkormányzatának Képviselő-testülete a 122/2015.(VI.23.) határozatában bízta meg az intézmény vezetésével 2015. július 16-tól 5 évre.

Intézményvezető Asszony 2016. november 14-én kelt levelében kérte a Polgármester Asszony hozzájárulását ahhoz, hogy közalkalmazotti jogviszonyát nyugdíjazás miatt 2017. június 30-i hatállyal felmentéssel szüntessék meg.

A közalkalmazottak jogállásáról szóló [1992. évi XXXIII. törvény](http://www.opten.hu/optijus/lawtext/426021/tvalid/2011.1.2./tsid/256) (továbbiakban Kjt.) 30. § (4) pontja szerint a közalkalmazotti jogviszonyt felmentéssel meg kell szüntetni, ha a társadalombiztosítási nyugellátásról szóló [1997. évi LXXXI. törvény 18. §](https://www.opten.hu/optijus/lawtext/1271/tvalid/2016.1.1./tsid/113920) (2a) bekezdés a) pontjában foglalt feltételt legkésőbb a felmentési idő leteltekor teljesítő közalkalmazott kérelmezi. A fenti feltételnek Intézményvezető Asszony megfelel, az erről szóló igazolást benyújtotta, ezért a 427-2/2016/35 iktatószámú határozattal Polgármester Asszony döntést hozott a felmentésről. A Kjt. 33. § alapján számított felmentési ideje 6 hónap. A munkáltató legalább a felmentési idő felére köteles a közalkalmazottat mentesíteni a munkavégzés alól.

Ennek megfelelően 2017. január 1-jétől kezdődik a felmentési idő, 2017.04.01-jétől 2017.06.30-ig mentesíteni kell Kult Imrénét a munkavégzés alól.

A fentiek miatt szükséges, hogy a jogszabályi előírásoknak megfelelően az intézményvezetői állásra pályázatot írjon ki a Képviselő-testület.

Az önkormányzat által fenntartott közművelődési és közgyűjteményi intézmények magasabb vezetői megbízására irányadó jogszabályok a következők:

* a közalkalmazottak jogállásáról szóló 1992. évi XXXIII. tv. (továbbiakban: Kjt.),
* a 150/1992. (XI.20.) Korm. rendelet (továbbiakban: Kjt. Vhr.) a művészeti, a közművelődési és a közgyűjteményi területén foglalkoztatott közalkalmazottak jogviszonyával összefüggő egyes kérdések rendezéséről.

A Kjt. 20/B. § (1) bekezdése szerint a magasabb vezető és a vezető beosztás ellátására szóló megbízásra a [20/A. § (1)](https://www.opten.hu/optijus/lawtext/426021#sid337664) és [(3)](https://www.opten.hu/optijus/lawtext/426021#sid342016)-[(8) bekezdései](https://www.opten.hu/optijus/lawtext/426021#sid1073920) alkalmazásával pályázatot kell kiírni. A pályázatot a megbízási jogkör gyakorlója írja ki.

A pályázati felhívásban meg kell jelölni:

a) a munkáltató és a betöltendő munkakör, vezetői beosztás megnevezését,

b) a munkakörbe tartozó, illetve a vezetői beosztással járó lényeges feladatokat,

c) a pályázat elnyerésének valamennyi feltételét,

d) a pályázat részeként benyújtandó iratokat, igazolásokat, továbbá

e) a pályázat benyújtásának feltételeit és elbírálásának határidejét.

A Kjt. 23. § (1) bekezdése szerint a magasabb vezetői, illetve vezetői feladat ellátása magasabb vezető, illetve vezető beosztásra történő megbízással (a továbbiakban: megbízott vezető) történik. A magasabb vezetői, illetve vezetői megbízás feltétele, hogy a közalkalmazott - a kinevezés szerinti munkaköre mellett - látja el a magasabb vezetői, illetve vezetői beosztásból eredő feladatait. A megbízást és annak elfogadását írásba kell foglalni. Magasabb vezető - a [90. §](https://www.opten.hu/optijus/lawtext/426021#sid1014528)-ban foglalt kivétellel - csak felsőfokú iskolai végzettséggel rendelkező közalkalmazott lehet. Nem lehet megbízott vezető a közalkalmazott a gyakornoki idő tartama alatt.

A Kjt. Vhr. 7. § (1) bekezdése kimondja, hogy közgyűjteményi és közművelődési intézményben magasabb vezető beosztás ellátására történő megbízás a pályázat elnyerését követően legfeljebb öt év határozott időre szól.

A pályázati felhívást a Nemzeti Közigazgatási Intézet "Közigállás" portálján és a város honlapján közzé kell tenni.

Javasolom, hogy a tisztelt Képviselő-testület a Solymár Imre Városi Könyvtár igazgatói állására a mellékelt pályázati felhívást fogadja el.

**Határozati javaslat:**

Bonyhád Város Önkormányzatának Képviselő-testülete a közalkalmazottak jogállásáról szóló 1992. évi XXXIII. tv. 23. § (1) bekezdése alapján a Solymár Imre Városi Könyvtár igazgatói állására pályázatot ír ki a határozat mellékletét képező pályázati felhívás szerint.

A pályázati felhívást a Nemzeti Közigazgatási Intézet "Közigállás" portálján és a város honlapján közzé kell tenni.

Határidő: 2017. április 5.

Felelős: Filóné Ferencz Ibolya polgármester

Végrehajtásért felelős: dr. Puskásné dr. Szeghy Petra jegyző

Bonyhád, 2017. március 21.

Filóné Ferencz Ibolya

polgármester